钦定古今图书集成/方舆汇编/职方典/第1124卷 > 《凤凰山赋》黄煜
## 钦定古今图书集成/方舆汇编/职方典/第1124卷 > 《凤凰山赋》黄煜

戊寅之秋，重九之日，与客携壶，穷高纵陟。追孟嘉之
往事，访长房之遗迹。于时紫萸簪帽，黄菊泛瓯。几云
案石，诗酒赓酬。揽蒲山之秀色，挹莼水之清秋。忘形
尔我，其乐优游。客有问曰：“登斯山也，意气轩腾。山峦
屹立，极乎高旻；山洞幽阴，入乎杳冥。际穷蟠壤，亘古
迄今。山以凤称，胡为乎名？”余乃停卮挥藻，为客陈之
自昔：“鸿濛初判，高厚垫昏。神禹懋绩，地平天成。山岳
挺峙，品物流形，雨旸时若，协气骈臻。”是故凤依山而
呈瑞，山以凤而显灵。乃若春风浩荡，淑气舂融，升亭
亭之扶桑，茂菶菶之梧桐。“凤辉木德而来鸣兮，喈喈
雝雝。”乾精曜曦，时当溽暑。亢大块以蕴隆，徯商岩之霖雨。凤辉火德而于飞兮，翙翙其羽。风高气肃，斗转
箕旋。仙管遏云而袅袅，银蟾皎夜而娟娟。凤辉金德
而回翔兮，亦傅于天。朔气栗烈，严飙凄凛。苍筠森玉
而旖旖，白石削琼而齿齿。凤辉水德而审视兮，亦集
爰止。客曰：“子乐矣乎，子诞矣乎！於戏噫嘻，我知之矣。
《虞》《韶》尽美，来仪于廷。周德至盛，岐山来鸣。惟我皇明，
道泰时和。值兹美景，眷彼《卷阿》。我车我马，且驰且多。
炫九苞之焜煌，象兹山之嵯峨。吾岂效楚狂之避世
而吟哦？将以述召康之纳谏而咏歌也。”客乃笑曰：“有
是哉！歌曰：‘山兮山兮彼高冈，凤兮凤兮于朝阳，时兮
时兮登虞唐’。”